افغانستان کې شااوخوا لس میلیونه خلک انټرنیټ کاروي
د مخابراتو او معلوماتي ټکنالوژۍ وزارت په افغانستان کې د انټرنیټ د کاروونکو په شمېر کې د زیاتوالي خبر ورکړی او ویلي دي.
د مخابراتو او معلوماتي ټکنالوژۍ وزیر شهزاد ګل اریوبي نن د یکشنبې په ورځ د«لیندۍ ۲۵ مه» کابل کې یوې غونډې ته په وینا کې وویل، چې اوس مهال په افغانستان کې د انټرنیټ د کاروونکو شمېر ۹. ۷ میلیونو تنو ته رسېدلی دی. ښاغلي اریوبي وویل:" تېر کال، چې دا مسولیت ماته وسپارل شو، په افغانستان کې اوه میلیونو خلکو انټرنیټ کاروه، اوس په دې برخه کې ښه پرمختګ شوی او شاوخوا ۹. ۷ میلیونه افغانان انټرنيت کاروي". افغانستان د خپلو ګاونډیو هېوادونو څخه د فیبر نوري شبکې له لارې انټرنيټ واردوي، چې د ډېرو ناامنو سیمو څخه هم دا شبکه تېرېږي، خو په دغه هېواد کې د ګاونډیو هېوادونو په پرتله د انټرنیټ بیه لوړه ده. افغانستان د ازبکستان څخه یو "ام بي" انټرنیټ په ۱۳ امریکايي ډالرو اخلي، خو افغان حکومت د ټولو هېوادونو څخه په یوه بیه انټرنیټ نه اخلي او بیې فرق کوي. د مخابراتو او معلوماتي ټکنالوژۍ وزیر وايي، بل کال ته به د انټرنیټي خدمتونو بیې راټیټې شي او د «سلام» د ګرځنډه ټیلیفون او انټرنیټي خدمتونوپه نوم د افغان حکومت او خصوصي پانګونې ګډ شرکت د شبکې له لارې به لرو پرتو سیمو ته هم د انټرنیټ خدمتونه ورسوي. هغه وویل، چې د دغه شرکت د مشتریانو شمېر، چې اوس مهال درې میلیونو تنو ته رسېږي شپږ میلیونو ته لوړ کړي. افغانستان د مخابراتو او معلوماتي ټکنالوژۍ وزارت وايي، د پاکستان، ایران او قرغزستان سره د انټرنیټ د خدمتونو په برخه کې په شوو قرادادونو بیا غور کوي. همداشان دا وزارت وايي، چې چین هم غواړي، چې د افغانستان له لارې خپل د ټیلیفون او انټرنیټ خدمتونه منځنۍ او جنوبي اسیا، اروپا او افریقایي هېوادونو ته ورسوي، چې د دې ترڅنګ، چې افغانستان به د ښه کفیت لرونکي انټرنیټ ته د لاس رسي تر څنګ د انټرنیټي خدمتونو د لېږد په برخه کې عواید هم ترلاسه کړي. افغان حکومت دا مهال د بدخشان ولایت کې له چین سره د واخان سرحدي سیمې له لارې د فیبر نوري د مزي د غځولو یوه پروژه، د چین په مالي مرسته پیل کړې ده.